شب کی برقِ سوزِ دل سے زہرۂ ابر آب تھا، مرزا غالب غزلیں
شب کہ برق سوز دل سے زہرۂ ابر آب تھا 
شعلۂ جوالہ ہر یک حلقۂ گرداب تھا 
واں کرم کو عذر بارش تھا عناں گیر خرام 
گریہ سے یاں پنبۂ بالش کف سیلاب تھا 
واں خود آرائی کو تھا موتی پرونے کا خیال 
یاں ہجوم اشک میں تار نگہ نایاب تھا 
جلوۂ گل نے کیا تھا واں چراغاں آب جو 
یاں رواں مژگان چشم تر سے خون ناب تھا 
یاں سر پر شور بے خوابی سے تھا دیوار جو 
واں وہ فرق ناز محو بالش کمخواب تھا 
یاں نفس کرتا تھا روشن شمع بزم بے خودی 
جلوۂ گل واں بساط صحبت احباب تھا 
فرش سے تا عرش واں طوفاں تھا موج رنگ کا 
یاں زمیں سے آسماں تک سوختن کا باب تھا 
ناگہاں اس رنگ سے خوں نابہ ٹپکانے لگا 
دل کہ ذوق کاوش ناخن سے لذت یاب تھا